钦定古今图书集成/方舆汇编/职方典/第1169卷 > 《重修应山县学宫碑记》元·鲁璠玙
## 钦定古今图书集成/方舆汇编/职方典/第1169卷 > 《重修应山县学宫碑记》元·鲁璠玙

至正昭阳协洽之岁，河南张顺中子英职教应山。既
莅事，祗谒先圣先师，见其殿宇门庑，材木多腐，瓦石
多泐，檐颓壁仆，支西踬东，因蹙然曰：“终朝之雨，流潦
不停；既夕之天，列宿上罗。学制果如是乎？连数年城
亡，弦诵声，教化不行。有识之士所以深慨叹而重伤
闵者，君子是以观学校之兴废，十时之盛衰，与政之
得失也。钦惟皇朝列圣敦教谕，纶綍之详如此，而庙
貌之不饬，奉承之不恪，葺理之不继，是负朝廷也，是
负圣师也，是不胜其任也。”亟以请之县提调官达鲁
花赤黑厮从仕县尹张叔恭承事及僚佐咸是之，欣
然曰：“县欲新之，志愿久矣。胶扰于簿书，未即经营，子
得我心之同然，伯兮叔兮，倡予和汝。”于是请集诸儒，
谋其资费，咸乐为之助。迺求材木，迺坚陶甓，迺谋迺
作，迺召工师，迺新迺葺。鸠工于甲申秋八月，至十又
二月将毕事。魏从恕代尹县，嘉美赞助，厥成益光焉。
夫其庙貌訚訚矣，其殿庭殖殖矣，其庑序秩秩矣，其
棂星将将矣，异日之腐泐踬仆者，今整整矣。子英迺
欣然曰：“吾之责塞矣。吾无负于圣师也。李观之叹，吾
知免矣。然是役也，非县之赐，亦何以遂吾之事焉。夫
子之不我遐弃，则愿以纪之。将寿诸。”“碔，以识提调
官之功，以为后来之劝，毋金玉尔音。”予以寡陋，固辞
不获命，则复之曰：“君尝捐己财以建河南书院矣，则
今修泮，岂不绰绰然有馀裕哉？”所谓常情视之，戛戛
乎甚难；巧匠临之，恢恢乎优为也。若夫旅楹既闲，寝
成孔安，缩版以载，作庙翼翼。商周敬崇宗庙者，诗人
颂美之，圣人收录之，昭示孝敬也。况乎新葺庙学，所
以严明祀、敦至教、笃风化之本原，谨为治之先务，可
后于商周之《雅》《颂》乎？“思乐泮水”，薄采其藻；“载色载笑，
匪怒伊教”，为之三赋。虽然，二三子济济佩服，于于向
风，鼓箧于斯，来游来歌，盍亦思其所以崇建庙学之
故，而知其所以为学者何为也哉！